Newsgroup: italia.trieste.discussioni
Titolo: la vaca lole (longheto)

Xe ormai quasi venti ani che manco da Trieste. Ogni tanto ghe fazo
ancora un scampon e ogni volta che torno indrio go le lagrime ai oci.
Ben, bon, indiferente :-) . Una dele robe che me manca tanto xe anche
la Citadela (i la fa ancora?) : Quante ridade... Che Dio ghe daghi
lunga vita a Carpinteri e Faraguna, perche' co no i ghe sara' piu', no
so se qualchedun ciapera' la loro eredita'. E sicome, come disevo, la
me manca, ala sera inveze de star come un pampel davanti ala
television, me met al PC e me la scrivo da solo. L'intento saria de
far una via de mezo tra "Cosa dira' la gente" e le ciacolade del fio
cola mama sula "DEBEGNAC"
Qua' ve posto un toco de l'ultima mia "opera" (no la posto tuta
perche' la xe longa e qualchedun me manderia in mona..:-)  )
Se la ve piasi, la prosima volta ve postero' il seguito, altrimenti
come non dito...  molo tuto e amici come prima. Va ben?
ciao e grazie a tuti per la pazienza
br1
LA VACA LOLE.
- No penso proprio , mama, che la carne jugo sia pericolosa. Con tuto
il fien che i ga' la' ,no ghe convien darghe de magnar quele
sporcherie. Ghe costa ssai meno el fien. Lori i xe ancora abastanza
genuini, finchè la dura. Anche se soto Tito tuto costava meno e se
magnava meio che adeso. Con do/tremila lire te se fazevi un rebechin
de parsuto carsolin e do dezi, come che i ghe disi lori, de refosco o
teran. Adeso con diesemila no te magni  piu' nianche una de cevapcici.
- Ma cossa c'entra Cernobil co la vaca mata? Quela iera una central
atomica rusa che la xe s'ciopada. Anche quela volta iera tuti cagai de
paura, come per la diosina de Seveso, ma per fortuna semo ancora tuti
qua a contarsela. La vaca la diventa mata perché ei ghe da de magnar
merde chimiche inveze che fien… Tuto per farla ingrasar prima . Una
vota te vedevi ste bele vache co ste tete tute piene late che
pascolava su pel Carso. Adeso inveze i le tien in stala e i le  aleva
in bateria e sul Carso te vedi solo mularia che fa casin co la mauntin
baik e ala sera i va con la machina in  graia con la morosa.
- Si', si', anche noi de muli andavimo in graia, ma no in auto, col
tram de Opcina e poi a pie..e te dovevi star anche atento che no te
becassi la guardia forestal. Iera solo Ucio, il fio del becher che
gaveva ala domenica la 850 de su pare. Se carigavimo in sie per andar
a balar ala Marinela e la machina la rusava i parafanghi per tera per
il peso. E ala sera se se rivava a ingrumar qualcheduna , do tornava a
casa in machina co le mule e ai altri ghe tocava tornar indrio col 6 o
a pie, se iera dopo mezanote. Me ga toca' anche a mi farmela a pie da
Barcola a S.Luigi piu' de una volta...
- No xe che la sia proprio mata, da come che i ga fato veder per
television , la pareria come imbriaga piutosto. Te ga presente i
imbriaghi che i xe sempre la' che i rola come un tram e che par che i
caschi zo dal marciapie da un momento al'altro, ma mai che i finiria
soto una machina? Bon , eco, fa conto una roba del genere…
 Te te ricordi la canzoneta che cantavimo de muli? : Pino solitario
ascolta - la canzone dei alcolizai - i se guanta su pei pai- i se taca
sui fanai - ma la fiasca no i la mola mai. Te diro' che i imbriagoni
de una volta i iera tanto piu' simpatici che adeso.. I gaveva la bala
alegra e ogni tanto i zigava : Viva l'Austria o Viva Franz Josef il
nostro imperator…Adeso i ga tuti la bala triste. Mi penso che sia
anche colpa del vin pastrocia' che se bevi adeso.
- Una volta andavimo in osmiza sul Carso  Mi andavo sempre da Jose a
Monrupino a magnar panzeta e salame del porco che l copava lui  e
bever Teran de casa sua. L'altro giorno go visto ala Standa il fil de
Jose, che l ga ancora l'osmiza del suo povero pare. El comprava salame
Galbani  e vin col tapo corona. E pur xe sempre pien cussi' de mone
che va la' a magnar  e torna indrio tuti contenti e i conta de quanto
ben che i ga magna' e bevu' . E cio', i disi, xe caro ma almeno te sa
cossa che te magni. Hhahaha che mone. Bechi e contenti.
- No sta più comprar carne in maceleria del cognà della Debegnac.
Perché se ghe xe un che pol gaver carne cul, quel xe sicuro lui. Speta
piutosto che te porto mi sabo in jugo e la compremo là, che la xe piu'
bona e la costa de meno. Cussi' mi fazo anche il pien de benzina e
compro anche il buro, i capuzi garbi e le cragno  per Iole. No, no per
i funghi che vendi le babe per strada no bazilo. Li go comprai un ano
e li go portadi a far veder al mercato coperto. I me ga dito che no i
iera boni. Cossa i xe velenosi? Ghe go domanda'. No, no, ga dito il
mato, i xe cativi de magnar. La ga ciapa' una ciavada, sior  Da quela
volta le s'ciavete no le me cuca piu'.
- Se i capuzi garbi a ti i te fa corer, mama, no sta magnarli..no te
li ga miga ordinai il dotor. E poi a ti le luganighe te ingrasa e le
te fa venir il colesterolo e la presion alta. Magna piutosto quele de
Viena (wurstel) che le xe piu' legere. (continua...)

 (wurstel) che le xe piu' legere. (continua...)
ROTFL
continua, continua che spetemo con ansia ...
W i triestini in trasferta :)
ciau
Lore

so se qualchedun ciapera' la loro eredita'. 
 [.....]
Complimenti! Spero ci delizierai con dell'altro.
C'e' stato un periodo, anni fa, in cui avevo preso l'abitudine di
ritagliarmi i "Cosà dira la gente" e di metterli da parte, li conservo
qui a Trento ed è veramente carino andarseli a rileggere a distanza di
anni.
Ciao,
Istvánné

 nostro imperator.Adeso i ga tuti la bala triste. Mi penso che sia
